Kockica (zgrada)

Za ostale upotrebe, pogledajte Kockica. Kockica je dvodjelna višekatnica u Zagrebu, Hrvatska, izgrađena za sjedište Centralnog komiteta Saveza komunista Hrvatske 1968. godine. Odluka o izgradnji sjedišta vladajuće stranke donesena je početkom šezdesetih godina. Natječaj za zgradu, u sklopu koje je i velika dvorana za sastanke, raspisan je 1961. godine. Prva nagrada nije dodijeljena, ali su dodijeljene dvije druge nagrade. Za izvedbu je odabran projekt arhitekte Ivana Vitića, a u konkurenciji su bili i Boris Čipan i Petar Muličkoski iz Skoplja. S izgradnjom se započelo 1963. godine, prekinuta je zbog poplave Save 1964., te je dovršena 1968. godine. Površina zgrade je 14.500 kvadrata. Zbog oblika jednog dijela zgrade nalik kocki, obloženog staklom, visine 10 katova, Zagrepčani su je spontano počeli nazivati Kockica, dok je službeno ime bilo Zgrada društveno-političkih organizacija. U višem dijelu nalaze se uredi, dok je horizontalna zgrada napravljena u razini savskog nasipa i u njoj se nalaze dvorana, restoran i knjižnica. U originalnim planovima predviđen je i treći dio kompleksa s velikom dvoranom za konferencije. Taj dodatak nikad nije sagrađen – no i danas su vidljivi potpornji za most čija je namjena bila povezati novu dvoranu sa središnjom zgradom. Kockica" ima status zaštićenog spomenika kulture. Unutrašnjost zgrade uredili su mnogi umjetnici tog vremena. Kongresna dvorana ukrašena je zidnim slikama Zlatka Price i golemim metalnim relefom Stevana Luketića, a njezino je predvorje oslikao zidnim slikama Edo Murtić - mozaik na limenim kvadratima. Danas su u zgradi smješteni Ministarstvo mora, prometa i infrastrukture i Ministarstvo rada i mirovinskoga sustava Republike Hrvatske. Literatura Zagrebački leksikon (A-LJ). "LZMK", Zagreb 2006. godina, 531. str. Izvori